Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Bakartxo Ruiz Jaso andreak egindako galderaren erantzuna, Foru Diputazioak emana, Mendigorria-Garesko osasun barrutia berrantolatzeari buruzkoa. Galdera 2020ko uztailaren 24ko 78. Nafarroako Parlamentuko Aldizkari Ofizialean argitaratu zen.

ERANTZUNA
EH Bildu talde parlamentarioko foru diputatu Bakartxo Ruiz Jaso andreak aurkeztutako galdera idatzia (10-20-PES-00137) dela eta, “aurreko erantzunean aipatutako Mendigorria-Garesko Osasun Eskualdearen berrantolaketa aurreikusteari” dagokionez, Nafarroako Gobernuko Osasuneko kontseilariak honako informazio hau ematen du:
GARESKO OINARRIZKO ESKUALDEKO KUPOEN BERRANTOLAKETA.
Oinarrizko Osasun Laguntzako Zuzendariordetza eta Garesko Osasun Zentroko taldearen zuzendaritza, 2015etik, lanean ari izan dira aipatu zentroko kupoak berrantolatzeko eta, horrela, lan-kargak banatu eta orekatzeko, laster zentro berria eraikitzea aurreikusita zegoela kontuan hartuta.
Nafarroako Ekialdeko Zuzendariordetzak hainbat bilera egin zituen Oinarrizko Eskualdeko zuzendaritza-taldearekin eta zentroko langileekin. Hasieran berrantolaketa sinple bat planteatu zen, hau da, osasun-txartel indibidualak birbanatuta jarduera kontsultategi guztietan mantentzea, biztanleak ahalik eta gutxien kaltetzeko eta efizientzia handiena bilatzeko, kontsultategi batetik bestera alferreko joan-etorriak saihestuz.
2018ko azaroaren 28an Nafarroako Ekialdeko zuzendariordetza Garesko taldearekin bildu zen; bileran 4 proposamen aurkeztu ziren (bakoitzak bere abantaila eta desabantailekin). Proposamenek barnean hartu zuten Garesko kupoaren berrantolaketa, lan-karga handiena duelako, kontsultategi batera joan beharrik ez badago ere. (GAP proposamenaren agiria)
Lehen mailako arreta taldearen proposamenaren arabera, egoera onena honako proposamen hau zen: kupo guztiek Garesko erabiltzaileak izatea, horrela orekatuko baitziren lan-kuotak. Proposamenaren arabera, oinarrizko arreta-unitate bat gehiagok izanen zuen kontsulta Garesen, eta espazioak sortu behar ziren, hain zuzen ere bi espazio, oraingo eraikinean ezinezkoak: eraikin horrek 5 kontsultategi ditu + albaitariak erabiltzen duen espazio bat. Kontsultategi bi oinarrizko arreta-unitatetarako erabiltzen dira, non lanaldi osoan Garesko pazienteei ematen zaien arreta; beste 2 kontsultategi pediatriako oinarrizko arreta-unitaterako, eta espazio libre bakar bat geratzen da. Ondorioz, kontsultategiak partekatu behar dituzte profesionalek beren lanaldiaren zati bat Garesen egiten dutenean.
2019ko irailean, lehen mailako arreta taldeak osasun eskualde oinarrizkoaren berrantolaketari berriz ekiteko egindako bilera batean, proposamen desberdinak berriz baloratu ondoren, berrantolaketa baztertzea erabaki zen, osasun-zentro berri bat eraiki arte.
Egoera horrek –espaziorik eza– are zailago bihurtu zen 2020ko martxotik aurrera, COVID-19a izateko susmoa duten pazienteei arreta emateko eta PCR probak –bai gaixoei, bai kontaktuei– osasun eskualde oinarrizkoan egiteko berariazko zirkuituen beharra agertu zelako.
Oraingo egoera epidemiologikoan, kuotak berrantolatzeko, ezinbestekoa da erabiltzaileen eskari guztiak bermatuko dituzten espazioak gaitzea. Konponbide egingarriena osasun-zentro berri bat eraikitzea da, epe luzerakoa izan arren; epe laburrera, zentrotik kanpoko esparruak aurkitu behar dira, Udalarekin eta hainbat entitaterekin elkarlanean.
Hori guztia jakinarazten dizut, Nafarroako Parlamentuko Erregelamenduaren 194. artikulua betez.

